**НА ВНИМАНИЕТО НА РОДИТЕЛИ И РЪКОВОДИТЕЛИ НА ДЕТСКИ ЯСЛИ И ГРАДИНИ:**

**УКАЗАНИЯ ЗА ПОСЕЩЕНИЕ НА ДЕЦА В ДЕТСКИ ЯСЛИ И ГРАДИНИ**

Приема на деца в детски градини и ясли в условията на COVID-19 се извършва съгласно указанията, дадени с писмо на МЗ изх. № 16-00-4/23.07.2020 г. Писмото е налично на сайта на Министерство на здравеопазването и на сайта на РЗИ – Враца.

Обръщаме внимание, че при провеждане на **планов прием на новоприети деца** същите се приемат в детската градина/ясла след представяне на необходимите документи съгласно Наредба № 3 от 05.02.2007 г. за здравните изисквания към детските градини и Наредба № 26 от 18.11.2008 г. за устройството и дейността на детските ясли и детските кухни и здравните изисквания към тях.

При децата, **които възобновяват посещенията** си в детска градина и ясла следва да се изискват документите по чл. 4, ал. 4 от Наредба № 3 от 5 февруари 2007 г. за здравните изисквания към детските градини, обн. ДВ. бр.15 от 16 февруари 2007 г. и чл. 21, ал. 3 и 4 от Наредба № 26 от 18 ноември 2008 г. за устройството и дейността на детските ясли и детските кухни и здравните изисквания към тях, обн. ДВ. бр.103 от 2 декември 2008 г.

С оглед опазване здравето на децата и предотвратяване струпване на родители и деца пред кабинетите на общопрактикуващите лекари, родителите, които са преценили, че детето им ще възобнови посещението, вместо медицинска бележка за контакт със заразно болен, могат да декларират обстоятелството, че не им е известно детето да е било в контакт със заразно болни и нямат признаци на заразно заболяване през последните 14 дни.